**Juhatuse 8.mai 2018 koosoleku**

**PROTOKOLL**

kell 14-17 Tehnopoli nõupidamiste ruumis Callisto

**Koosolekut juhatas:**Kristo Reinhold

**Protokollis**: Märt Viileberg

**Osavõtjad:** Juhatuse liikmed Kristo Reinhold, Andres Allikmäe, Krister Peetmaa, ja Märt Viileberg.

Kutsutud: Tarvo Leppik – hulgimüüjate toimkonna juht

Puudusid: Markel Puusep, Margus Leoste, Arles Taal

**Koosoleku päevakava:**

1. Päevakorra kinnitamine
2. Eelmise koosoleku protokolli kinnitamine
3. Hulgimüüjate toimkonna kuulamine
4. Paigaldajate toimkonna juures kontrolli alatoimkonna loomine ning kontrollmõõtmiste labori ja auditi alase ühise akrediteerimise võimaluse taotlemine
5. Konkurentsiameti vastus Maanteeameti teevalgustite heakskiidu kohta
6. EETELi kevadpäeva korraldus
7. Kutseeksamite kulud
8. EL General Data Protection Regulation ehk isikuandmete üldkaitsemääruse rakendumine 25.05.2018
9. EETELi „Kiireim kart“ võitluse korraldamine
10. „Noor Meister „ kutsevõistluse tulemused

**Koosoleku käik:**

* + - 1. **Koosoleku päevakorra kinnitamine.**

Päevakord kinnitati.

**2. Eelmise juhatuse koosoleku protokolli kinnitamine**.

Protokoll kinnitati.

1. **Hulgimüüjate toimkonna kuulamine**

Tarvo Leppik tutvustas ETIM alatoimkonna loomist protokollilise otsusega 17.04.2018 (lisatud). Koosilekust võtsid osa kuus hulgimüüjate toimkonna liiget, kes tegid vastava otsuse ja esitavad veel kuuele toimkonna liikmele ettepaneku ETIMi liikmeks astumiseks. Tegevjuht saadab kõigile 12-le ettevõttele avalduse vormi täitmiseks, et ETIM toimkonda astuda.

Hulgimüüjate toimkonna liikmete vahelisest arutelust kasvas välja seisukoht, et esialgu võiks huviliste olemasolul moodustada tootjate alamtoimkonna ja hiljem kui on otstarbekas, siis luua eraldiseisev toimkond.

Märt Viileberg tutvustas andmete konfidentsiaalsuse lepingu tekste  (SLO, W.E.G. jt) ja ettepanekut ETIM toodete nimekirja eesti keelde tõlgete võrdluseks (SLO ja W.E.G.).

**Otsustati:**

* Toetada ETIM alamtoimkonna loomist hulgimüüjate toimkonna juures vastavalt 17.04.2018 protokollile.
* Mitte toetada konfidentsiaalsuslepingute sõlmimist eelpool nimetatud tõlgete võrdlemiseks.
* Kujunenud olukorras pakkuda kõigile osapooltele sobivat lahendust, mil mõlema tõlget omava ettevõtte esindaja tutvustab eraldi ajal oma arvutist EETELi juhatuse poolt volitatud isikutele Märt Viilebergile ja Urmas Leitmäele piisavas ulatuses tõlget. Sel juhul ei teki võimalust tõlgete tekstide lekkeks kolmandatele isikutele ja puudub vajadus eelpool  nimetatud konfidentsiaalsuslepingute sõlmimiseks. Samas saavad volitatud isikud piisavalt tutvuda tõlgetega, pärida tõlke esitajalt selgitusi ning teha objektiivne otsus tõlgete sobivuse kohta ja välja selgitada neist parim.
* Teha üldkoosolekul liikmetele ettepanek tootjate alamtoimkonna moodustamiseks hulgimüüjate toimkonna juures.

1. **Paigaldajate toimkonna juures kontrolli alatoimkonna loomine ning kontrollmõõtmiste labori ja auditi alase ühise akrediteerimise võimaluse taotlemine**

Märt Viileberg andis ülevaate elektrimõõtmiste ja auditeerimise ühise akrediteerimise kohta. EETELi liikmetest tegelevad lisaks Elrato ASile kontrollmõõtmistega valdavalt üksnes või ka sisetöödega tegelevad  16 liiget ja auditeerimisega lisaks Elratole veel neli liiget: Eltam OÜ, Melte OÜ, Siivert Elektrikontroll OÜ ja TAA Elekter OÜ, kes aga kontrollmõõtmisi ei tee. Oma toetust ühisele akrediteerimisele on avaldanud lisaks Elratole veel Siivert OÜ ja Melte OÜ, kuigi teemat arutati paigaldajate toimkonna koosolekul 19.aprillil.

Krister Peetmaa rääkis, et paigaldajate samal koosolekul arutati vajadust käidutööde taseme sisulise ühtlustamise vajadust hea tava kujundamisega, mida tutvustada ajakirjas Elektriala. Teemat käsitletakse uuesti järgmisel toimkonna koosolekul 20.septembril 2018.

**Otsustati:**

* EETELil on üsna keeruline vaid kolme liikme ühisele huvile toetudes Elrato AS ette pandud määruse muutmise vajadust ametkondadele põhjendada, eriti kui Eesti Akrediteerimiskeskus seda ettepaneku ei toeta.
* Teha Elrato AS esindaja Jaak Kümnikule ettepanek olla eestvedaja üsna rohkearvulise kontrollitoimkonna taas käivitamisel. Esimese sammuna pakkuda välja variant, et Elrato osaleks paigaldajate toimkonna töös ja liikmete huvi korral moodustuks seal kontrolli alamtoimkond, mis hiljem saab iseseisvuda.
* Toetada ettepanekut käidutööde hea tava koostamiseks ja avaldamiseks.

1. **Konkurentsiameti vastus Maanteeameti teevalgustite heakskiidu kohta**

Märt Viileberg tutvustas Konkurentsiametiga peetud kirjavahetuse viimast vastust (lisatud). Konkurentsiamet ei näe, et Maanteeameti teevalgustite riigihanke tingimused kahjustaks vaba konkurentsi ja pealegi ei kuulu teema Konkurentsiameti pädevusse.

**Otsustai** võtta info teadmiseks ja soovitatiliikmetel julgesti pakkuda Maanteeameti hangetel teisigi analoogilise heakskiidu saanud teevalgusteid.

1. **EETELi kevadpäeva korraldus**

Märt Viileberg andis ülevaate 24.mail Viljandi Kutseõppekeskuses ja Ugala teatris toimuva EETELi kevadpäeva korraldusest, mis on kulgenud plaanipäraselt. Muret teeb, et seni on osavõtu registreerimine vaatamata varasele eelinfole ja korduvatele meeldetuletustele tagasihoidlik. Seepärast on otstarbekas toimkondade esimeestel ja juhatuse liikmetel ka omalt poolt kutsuda liidu liikmeid osalema.

**Otsustati** võtta info teadmiseks.

1. **Kutseeksamite kulud**

Märt Viileberg Informeeris üllatuslikult saadud arvest (lisatud)Tallinna Polütehnikumilt 2017.aasta eest. Kulu, mille eest arve esitati, on seotud eelmise aasta juunis toimunud kutseeksamite korraldamisega nende ruumes. Korraldame kutseeksameid mitmes kutsekoolis üle Eesti ja mõnikord nad esitavad arve ja sedagi hilinemisega, mõnikord mitte. TPT arve on justkui detsembrikuu eest ja dateeritud 13.03.2018, kuid minuni jõudis see alles 20.04.2018, mil olime EETELi eelmise aasta aruande lõplikult vormistanud ja ka auditeerinud.

**Otsustati:**

* Arve siiski heade suhte säilitamise eesmärgil tasuda.
* Pidada ebaotstarbekaks hakata eelmise aasta aruannet muutma, sest arve kulu jääb selle aasta sisse, kuivõrd EETELil on kassapõhine raamatupidamine.
* Katta kulu käesoleval aastal eelmiste aastatega kogunenud reservi arvelt.
* Informeerida EETELi audiitorit tekkinud olukorrast.

1. **EL *General Data Protection Regulation* ehk isikuandmete üldkaitsemääruse rakendumine** 25.05.2018

Märt Viileberg selgitas, et EETEL ei tegele isikuandmete kogumise, töötlemise, säilitamise ega kasutamisega, mistõttu pole vaja midagi erakorraliselt EETELi tegevuses ümber korraldada.

**Otsustat**i võtta informatsioon teadmiseks ja tuletada liidu liikmetele meelde nimetatud määruse kehtima hakkamisest koos sellest tulenevaga.

1. **EETELi „Kiireim kart“ võitluse korraldamine**

**Otsustat**i korraldada võistlus reedel, 8.juunil 2018 Laitse Rallipargis.

1. **„Noor Meister“ kutsevõistluse tulemused**

Märt Viileberg informeeris, et seitsme osalejaga sisetööde elektrike võistlus läks korda, mille eest Innove SA avaldas meile tänukirjaga tunnustust. Võistluse korralduskulud jäid eelmisel koosolekul kehtestatud limiidi piiresse.

Järgmine juhatuse koosolek toimub teisipäeval, 12.juunil 2018 kell 14-17 Tehnopoli nõupidamiste ruumis Callisto.

Koosoleku juhataja Kristo Reinhold

Protokollija Märt Viileberg